ΓΡΑΠΤΗ ΕΡΩΤΗΣΗ E-0566/99

υποβολή: Roberta Angelilli (NI) προς την Επιτροπή

(12 Μαρτίου 1999)

Θέμα: Η αναγνώριση των εναλλακτικών μορφών ιατρικής

Στην Ιταλία υπάρχουν από χρόνια διάφορες οργανώσεις - όπως η Ακαδημία "Homo Sapiens", και η ένωση MC4, κλπ. - που ασχολούνται με την έρευνα και τη διάδοση των εναλλακτικών ιατρικών και επιστημονικών κλάδων όπως π.χ. η φυτοθεραπεία, η ομοιοπαθητική, το γιόγκα, ο βελονισμός, η φυσιοπαθητική, η κινησιολογία και η βιοενεργητική.

Αυτοί οι κλάδοι, μολονότι συχνά θεωρούνται ως έγκυρα μέσα πλαισίωσης της "επίσημης" ιατρικής, ουδόλως προκύπτει ότι αναγνωρίζονται και/ή ρυθμίζονται.

Έχοντας υπόψη τα προαναφερθέντα, θα μπορούσε άραγε η Επιτροπή να αναφέρει:

1. Εάν υπάρχουν σχετικές μελέτες και τεκμηρίωση σε ευρωπαϊκό επίπεδο;

2. Εάν υπάρχουν νόμοι και διατάξεις για έναν τέτοιο τομέα στα άλλα κράτη μέλη;

3. Ποιά είναι η γενικότερη άποψή της επί του ως άνω ζητήματος;

Απάντηση του κ. Flynn εξ ονόματος της Επιτροπής

(4 Μαΐου 1999)

1. Η Ευρωπαϊκή Επιτροπή δεν γνωρίζει εάν υπάρχουν μελέτες κοινοτικού επιπέδου για το θέμα των "συμπληρωματικών" ή "εναλλακτικών" ή "παράλληλων" ιατρικών, ανεξάρτητα από το εάν με τους εν λόγω όρους υπονοούνται προϊόντα είτε υπηρεσίες. Παρ' όλα αυτά υπάρχουν ορισμένες εθνικές μελέτες για τα εν λόγω ζητήματα, οι οποίες περιλαμβάνουν πληροφορίες για την επικρατούσα κατάσταση σχετικά με τις επιλεγμένες πρακτικές και προϊόντα σε ορισμένα κράτη μέλη, όπως είναι η έκθεση του King fund και η έκθεση του Πανεπιστημίου του Exeter προς το υπουργείο Υγείας η οποία υποβλήθηκε το 1997 και η έκθεση της Acadιmie nationale de mιdecine του 1998 εξ ονόματος της Ομοσπονδίας των Ακαδημιών της Ιατρικής της Ευρωπαϊκής Ένωσης (Federation of the academies of medicine of the European Union).

2. Όλα τα κράτη μέλη διαθέτουν διατάξεις οι οποίες καλύπτουν πτυχές των εν λόγω πρακτικών και προϊόντων είτε στο πλαίσιο της ιατρικής εκπαίδευσης, της κατάρτισης και του επαγγέλματος, είτε στο πλαίσιο των προϊόντων ή των υπηρεσιών.

Η κοινοτική νομοθεσία(1) προβλέπει ένα γενικό σύστημα αναγνώρισης των πτυχίων το οποίο εφαρμόζεται επίσης στις εν λόγω πρακτικές (βλ. απάντηση στη γραπτή ερώτηση 1743/98 της κ. Kestelijn-Sierens(2)). Στο πεδίο των φαρμακευτικών προϊόντων υπάρχουν κοινοτικές διατάξεις για τα ομοιοπαθητικά φαρμακευτικά προϊόντα(3). Επιπλέον, οι διατάξεις της συνθήκης για την ελεύθερη κυκλοφορία των προϊόντων και των υπηρεσιών εφαρμόζονται επίσης στα εν λόγω προϊόντα και υπηρεσίες.

3. Οι πρακτικές και τα προϊόντα που καλύπτονται από αυτούς τους όρους απαριθμούνται σε χιλιάδες και έχουν διαφορετική έννοια στα κράτη μέλη. Αποτελούν επίσης αντικείμενο ταχείας αλλαγής τόσο σε ό,τι αφορά τις διαδικασίες κατανόησης και θεμελίωσης όσο και σε ό,τι αφορά την εξέλιξη των κανονιστικών ρυθμίσεων οι οποίες καλύπτουν τις πτυχές σχετικά με την εκπαίδευση, την κατάρτιση και το επάγγελμα. Η Ευρωπαϊκή Επιτροπή παρακολουθεί την εξέλιξη αυτή, αποβλέποντας στην υλοποίηση ενεργειών, εάν καταστεί αναγκαίο σε κοινοτικό επίπεδο. Έχει επίσης ζητήσει από την οικεία επιστημονική επιτροπή να επανεξετάσει την κατάσταση και να παράσχει συμβουλές ως προς τους κινδύνους και τα μέτρα προστασίας της υγείας που ενδέχεται να κριθούν ως αναγκαία σε κοινοτικό επίπεδο.

(1) Οδηγίες 89/48/ΕΟΚ και 92/51/ΕΟΚ .

(2) ΕΕ C 386 της 17.12.1998.

(3) Οδηγίες 92/73/ΕΟΚ και 92/74/ΕΟΚ.